એકાદ માઈલ દૂરની આ પંચતારક હોટલની સુવિધા પામીને પણ અમે તો ત્યાં નજરકેદમાં જ હતા. હોટલની બહાર પગ મૂકવાનીયે મનાઈ અને ત્યાં કોઈ સંબંધી હોય તો તેને મળવા માટે હોટલ ઉપર બોલાવવાની પણ કોઈ જ છૂટ નહીં. આતંકના ભય હેઠળ આજકાલ વિમાન પ્રવાસીઓનું બહુ કડક પરીક્ષણ થાય છે અને આવાં ફરમાનોને તાબે થવું પડે છે. મુક્ત હેરફેરના સ્વાતંત્ર્ય ઉપર લદાયેલાં આવા નિયંત્રણોને લીધે સુખદાયક સુવિધાઓ મેળવીનેય સૌ પ્રવાસીઓ બેચેની જ ભોગવી રહ્યા હતા. મુંબઈ-કરાંચી-દુબઈના આવા સોએક જેટલા અમે પ્રવાસીઓ આ રીતે કુવૈત સરકારના એક દિનના બંદીવાન મહેમાન થઈ ગયેલા !